Diari Oficial de la Generalitat Valenciana


Sumari del DOGV 9693, del 28-09-2023 (2023/8889)

RESOLUCIÓ de 9 de agosto de 2023, del president de l'Institut Valencià de Cultura, per la qual es regula i concedeix una subvenció directa a la Federació de Cors de la Comunitat Valenciana per a finançar activitats de suport a les formacions corals.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9693

Data del DOGV
:   28-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/8889


Data del document
:   09-08-2023

Organisme emissor
:   Institut Valencià de Cultura

Tipus de document
:   Resolució

Descriptors 

:   * Institut Valencià de Cultura
    * ajuda pública

RESOLUCIÓ de 9 de agosto de 2023, del president de l'Institut Valencià de Cultura, per la qual es regula i concedeix una subvenció directa a la Federació de Cors de la Comunitat Valenciana per a finançar activitats de suport a les formacions corals. [2023/8889]  
L'article 22 de la Llei 38/2003, de 17 de novembre, general de subvencions, estableix en l'apartat 2.a la possibilitat de concedir de forma directa les subvencions previstes nominativament en els pressupostos generals de l'Estat, de les comunitats autònomes i de les entitats locals, en els termes indicats en els convenis i en la normativa reguladora d'aquestes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda Pública, del sector públic instrumental i de subvencions, estableix que podran concedir-se de manera directa, mitjançant resolució, les subvencions previstes nominativament en la Llei de pressupostos de la Generalitat, i s'entenen com a tals les que tinguen un objecte, una dotació pressupostària i un destinatari que figuren inequívocament en els annexos.  
El pressupost de la Generalitat per al 2023, aprovat per la Llei 9/2022, de 30 de desembre, de pressupostos de la Generalitat per a l'exercici 2022 (DOGV 9502, 31.12.2022), inclou en el capítol IV del programa pressupostari de l'Institut Valencià de Cultura la línia de subvenció S6430000, de regulació nominativa, el beneficiari de la qual és la Federació de Cors de la Comunitat Valenciana, amb una dotació de 45.000 euros, amb la finalitat de col·laborar en activitats de suport a formacions corals el 2023. Es tracta, per tant, d'una subvenció de caràcter nominatiu prevista en la Llei 9/2022, de 30 de desembre, de pressupostos de la Generalitat per a l'exercici 2023.  
L'Institut Valencià de Cultura (IVC), segons l'article 2.2 del seu Reglament d'organització i funcionament, aprovat pel Decret 5/2013, de 4 de gener, del Consell, atribueix a aquesta entitat de dret públic el foment i l'impuls de la creació artística en les arts escèniques, el circ, la música, l'audiovisual i les arts contemporànies, com també la promoció de la difusió d'aquesta creació i, en conseqüència, la convocatòria i gestió de subvencions, ajudes i incentius de les diverses matèries culturals integrades en l'IVC.  
El Pla estratègic de subvencions de la Conselleria d'Educació, Cultura i Esport, aprovat per la Resolució de 23 de març de 2020 (DOGV 8783, 07.04.2020) del conseller d'Educació, Cultura i Esport, preveu en l'annex únic, dins de l'objectiu 4 de l'Institut Valencià de Cultura (IVC), el foment de la producció i difusió de les diverses manifestacions artístiques competència de l'IVC, la línia de subvenció S6430000, denominada «Ajudes a la Federació de Cors», amb la finalitat de col·laborar en activitats de suport a formacions corals.  
La Federació de Cors de la Comunitat Valenciana (FECOCOVA) és una entitat sense ànim de lucre que té com finalitat la difusió i el coneixement de la música coral, com també la coordinació, l'assessorament i el suport als cors federats. L'any 2023 té previst fer uns quants projectes d'actuació per a donar a conéixer el moviment coral i, especialment, la música coral valenciana, com també fomentar la col·laboració i cooperació entre els diversos cors.  
S'ha seguit en aquest procés el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedeix en aquesta resolució no necessita notificar-se a la Unió Europea perquè no compleix els requisits de l'article 107 del Tractat de funcionament de la Unió Europea; en concret, perquè no comporta avantatge econòmic, ja que l'entitat a què va dirigida la subvenció no exerceix activitat econòmica en què puga oferir béns o serveis al mercat i, per això, no hi ha possibilitat de falsejament de la competència que afecte els intercanvis comercials entre estats membres. I no pot considerar-se tampoc una ajuda d'Estat perquè es tracta d'una mesura general en què els destinataris últims són tant els mateixos agents culturals com les altres persones interessades en el sector cultural.  
La legitimació i representació del president de l'Institut Valencià de Cultura per a dictar aquest acte es deriva del Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, i de conformitat amb el que s'estableix en l'article 4.2, lletres a) i j) del Reglament d'organització i funcionament de l'Institut Valencià de Cultura, aprovat pel Decret 5/2013, de 4 de gener, del Consell; tenint en compte que la disposició final primera de la Llei 1/2018, de 9 de febrer, de la Generalitat, reguladora de l'Institut Valencià d'Art Modern estableix que «l'entitat de dret públic CulturArts Generalitat passa a denominar-se Institut Valencià de Cultura».  
Així mateix, l'article 160.4, lletra d) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, assenyala que les persones que presidisquen els organismes públics i les entitats de dret públic seran les competents per a la concessió de les subvencions nominatives. Per tot el que s'ha exposat i havent seguit els tràmits que s'indiquen en l'article 168.1.A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 9/2022, de 30 de desembre, de pressupostos de la Generalitat per al 2023, resolc:  
  
Primer. Atorgament i objecte  
Atorgar la concessió directa d'una subvenció destinada a la Federació de Cors de la Comunitat Valenciana (FECOCOVA) per un import de 45.000 euros per a activitats de suport a les formacions corals.  
  
Segon. Raons d'interés públic que concorren en aquesta concessió  
La possibilitat de concedir una subvenció, de caràcter nominatiu, a la FECOCOVA, està prevista en l'article 22.2.a de la Llei 38/2003, de 17 de novembre, general de subvencions i l'article 168,1.A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i així està previst de manera expressa en el pressupost de la Generalitat per al 2023, en la línia de subvenció S6430000 denominada «Ajudes a la Federació de Cors», amb la finalitat de col·laborar en les activitats de suport a les formacions corals el 2023, amb una dotació de 45.000 euros.  
La subvenció regulada en aquesta resolució té caràcter singular, derivat del caràcter excepcional i únic de l'entitat sol·licitant i ateses les activitats que motiven el procediment en qüestió, derivat del projecte presentat per la FECOCOVA i la finalitat de la Generalitat -mitjançant l'Institut Valencià de Cultura-, de col·laborar en l'impuls de les formacions corals, segons les determinacions expressament previstes per la Llei 9/2022, de 30 de desembre, de pressupostos de la Generalitat per a l'exercici 2023.  
S'ha optat per atorgar l'ajuda mitjançant resolució i no per conveni, d'acord amb l'article 168 1.A) de la Llei 1/2015, de 8 de febrer, de la Generalitat, perquè no hi ha cap mena de contraprestació, llevat de la mera aportació econòmica, que se'n derive cap a la Generalitat, i perquè es tracta d'un fet singular en el temps i en els efectes.  
  
Tercer. Entitat beneficiària  
L'entitat beneficiària de la subvenció és la Federació de Cors de la Comunitat Valenciana (FECOCOVA), amb CIF B52149960.  
  
Quart. Activitat subvencionada  
L'import de l'ajuda anirà destinat al finançament de les despeses corrents derivades de les activitats aprovades per la Junta Permanent de la FECOCOVA i les despeses de funcionament necessàries i específiques per a dur-les a terme, durant l'exercici 2023, segons el que estableix el seu pla d'actuació que ha sigut depositat a l'IVC. Les activitats esmentades constitueixen l'expressió de les mesures de foment musical a les quals l'IVC vol donar suport sense cap mena de contraprestació directa.  
  
Cinqué. Despeses subvencionables  
1. Seran subvencionables totes les despeses realitzades de naturalesa corrent que estiguen vinculades de manera indubtable a la intervenció i l'execució de les activitats pressupostades i autoritzades, i que siguen estrictament necessàries per a la implementació d'aquestes activitats, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.  
Es considerarà despesa realitzada la que haja sigut efectivament pagada abans de finalitzar el període de justificació establit en aquesta resolució.  
No s'acceptaran en cap cas les despeses següents com a justificades a l'efecte de l'ajuda concedida, llevat que se'n prove de manera fefaent la relació directa i necessària amb les activitats subvencionades:  
  
- L'adquisició de material susceptible d'inventariar.  
- Els serveis de càtering, restauració i àpats promocionals. Excepcionalment, es podrien acceptar despeses de restauració si estan vinculades directament a una activitat concreta i prevista en la planificació.  
  
- Les despeses accessòries als desplaçaments (pàrquings, peatges d'autopistes).  
- L'edició de publicacions alienes als continguts de l'activitat.  
- Les despeses relacionades amb actes de presentació pública d'activitats o de qualsevol altra classe d'activitat promocional.  
- L'impost sobre el valor afegit (IVA) per a les entitats que tenen dret a deducció.  
- Les despeses financeres, els recàrrecs i les sancions administratives o penals, excepte les derivades de la constitució de garanties bancàries per a accedir a pagaments anticipats de l'ajuda concedida.  
- Els regals a persones que no estiguen previstos com a premi oficial de reconeixement en les activitats de l'entitat beneficiària.  
- Despeses meritades o pagades fora del termini de vigència de l'ajuda concedida.  
Entre les despeses subvencionables es poden incloure les següents:  
a) Despeses directes: seran subvencionables les despeses que siguen necessàries per a la realització de l'activitat subvencionada, sempre que estiguen relacionades amb l'activitat i siguen indispensables per a l'adequada preparació o execució d'aquesta activitat.   
b) Despeses indirectes: seran subvencionables les despeses de funcionament corresponents a l'activitat general de l'entitat beneficiària que hagen sigut necessàries per a la consecució de l'objecte de la subvenció (llum, telèfon, internet i anàlegs) sempre que aquests costos corresponguen al període en què efectivament es realitza l'activitat. Únicament es podrà imputar a aquest concepte de despesa un màxim del 20 % de la subvenció concedida.  
c) Despeses de personal intern: seran subvencionables els costos (salari i seguretat social) de personal intern de l'entitat beneficiària, necessaris per a la realització de l'activitat subvencionada.  
S'inclouran en la partida de despeses de personal les derivades de la contractació de personal, totalment o parcialment, per a intervindre en l'activitat subvencionable, sempre que hi haja una relació laboral, fixa o temporal, entre l'entitat beneficiària i la persona treballadora.  
En el document de justificació de l'activitat subvencionable, l'entitat sol·licitant indicarà el percentatge de la jornada laboral que el personal dedique al projecte.  
No s'hi inclouran les despeses originades per les persones integrants de les juntes directives o consells de direcció de les entitats beneficiàries ni de les contraparts.  
2. D'acord amb el que es disposa en l'article 31 de la Llei 38/2003, de 17 de novembre, general de subvencions, el cost d'adquisició de les despeses subvencionables haurà d'estar d'acord amb el valor de mercat. Si escau, l'òrgan gestor podrà fer la comprovació del valor del mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Les activitats que se subvencionen podran executar-se a partir de l'1 de desembre del 2022 i fins a la data de finalització del termini per a la presentació de justificacions.  
  
Sisé. Quantia  
L'import de la subvenció s'estableix en un màxim de 45.000 euros i es valorarà positivament que hi haja fonts privades alternatives de finançament.  
Aquest import s'abonarà amb càrrec a la línia de subvenció S6430000, de la secció IV, de l'entitat, consignada al Pressupost de la Generalitat per a l'exercici 2023.  
  
Seté. Vigència  
La resolució de concessió produirà efectes des de la data de publicació al DOGV i mantindrà l'eficàcia fins al 30 de novembre del 2023. No obstant això, les despeses subvencionables es poden haver fet des de l'1 de desembre del 2022. Aquesta resolució de concessió no es pot prorrogar, de conformitat amb el que estableix l'article 168.1.a) de la Llei 1/2015, segons el qual les subvencions nominatives no poden tindre caràcter pluriennal, excepte les subvencions de capital en què el beneficiari siga una altra administració pública territorial.  
  
Huité. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució al Diari Oficial de la Generalitat Valenciana, la seua acceptació de la subvenció i amb les presents bases reguladores, d'acord amb el model que s'inclou com a annex I de la present resolució. Si no manifesta la seua acceptació en el termini establert, es considerarà que renuncia a la subvenció concedida.  
  
2. El model de conformitat, degudament emplenat i signat, haurà de presentar-se telemàticament al registre electrònic de l'Institut Valencià de Cultura, en l'enllaç següent: https://sede.ivc.gva.es/sta/carpetapublic/doevent'app\_code=sta&page\_code=catalogo&lang=ca  
  
o en qualsevol dels llocs que s'indiquen en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. En el cas que el compte bancari de l'entitat no estiga donat d'alta en la Generalitat o que les dades s'hagen de modificar, l'entitat haurà de donar d'alta les seues dades a través del sistema PROPER, en compliment de l'Ordre 2/2022, de la Conselleria d'Hisenda i Model Econòmic, per la qual es regulen les actuacions i els tràmits d'alta, de modificació i de baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i en compliment també de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és el següent:  
  
https://www.gva.es/va/inicio/procedimientos'id\_proc=22539   
4. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'emplena de manera incompleta, si no es compleixen els requisits o no s'aporten els documents que s'indiquen en aquesta base, es requerirà a la persona interessada que, en un termini de deu dies hàbils, esmene la falta o aporte els documents preceptius, amb la indicació que, en cas de no fer-ho, es considerarà que desisteix de la sol·licitud, després de resolució prèvia d'arxivament d'expedient que haurà de ser dictada en els termes que indica l'article 21 de la norma esmentada, la concessió de la subvenció quedarà sense efecte i perdrà, per tant, el dret a la percepció.  
  
  
Nové. Òrgan gestor  
La tramitació i la gestió de la subvenció correspon al Servei d'Ajudes de l'Institut Valencià de Cultura i al director de l'entitat.  
  
Desé. Obligacions de l'entitat beneficiària  
1. L'entitat beneficiària d'aquesta subvenció quedarà obligada a:  
a) Dur a terme el programa d'activitats derivat del pressupost aprovat per la Junta Directiva que constitueixen l'expressió de les mesures de foment cultural i del funcionament de la FECOCOVA, i que s'ajusten als objectius a què l'IVC vol donar suport. En aquest sentit, l'entitat subvencionada ha d'haver presentat per registre electrònic amb caràcter previ a la signatura d'aquesta resolució el programa d'activitats que finança l'ajuda rebuda, com també el pressupost total de l'activitat inclosa en l'àmbit de la subvenció directa concedida.  
b) Incorporació de la marca o del logotip de l'Institut Valencià de Cultura, que ha d'aparéixer en les activitats de FECOCOVA, acompanyat expressament de la frase: «Amb la col·laboració de l'Institut Valencià de Cultura», d'acord amb les normes d'identitat corporativa d'aquesta institució.  
c) Informar sobre el compliment de les obligacions de publicitat activa indicades en l'article 4 de la Llei 1/2022, de 13 d'abril, de transparència i bon govern de la Comunitat Valenciana, a través de la publicació en la seua pàgina web de la subvenció concedida i del text íntegre d'aquesta resolució, com a entitat privada que percep subvencions de l'Administració autonòmica per un import superior a 50.000 euros, o quan les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros, a través de la publicació en la seua pàgina web de l'import de la subvenció, de l'entitat pública concedent i del programa d'activitats subvencionat.  
En aquest sentit, l'entitat queda sotmesa a l'article 18 de la Llei 38/2003, general de subvencions, en la qual s'estableix el marc general de publicitat en matèria de subvencions perquè té caràcter de legislació bàsica de l'Estat, de conformitat amb la disposició final primera de la Llei general de subvencions a l'empara de l'article 149.1.13a, 14a i 18a de la Constitució.  
En aquest sentit, tot el material gràfic i audiovisual publicitari que es faça (cartells, fullets, pancartes, DVD, CD i la resta de documentació i material emprat) haurà d'indicar que l'activitat subvencionada es fa en col·laboració amb la Generalitat Valenciana i l'Institut Valencià de Cultura, i les inclusions o mencions que apareguen en les pàgines web oficials per a donar repercussió a les activitats hauran d'incorporar, si escau, els logotips que la Generalitat Valenciana i l'Institut Valencià de Cultura faciliten.  
d) Comunicar a l'IVC l'obtenció, si s'escau, de subvencions o ajudes per a la mateixa finalitat procedents de qualsevol administració o ens públic o privat.  
e) Els contractes que formalitze l'entitat beneficiària de la subvenció amb el mateix proveïdor per a la realització d'actuacions subvencionades i que tinguen un import igual o superior a 15.000 € (IVA exclòs), requeriran per a l'acceptació que s'hagen sol·licitat almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que tinga, no hi haja en el mercat més que una empresa prestadora o subministradora, o la despesa s'haja fet abans de la publicació d'aquesta resolució.  
  
Tot això d'acord amb el que preveu l'article 31.3 de la Llei 38/2003, de 17 de novembre, general de subvencions, en relació amb l'article 118.1 de la Llei 9/2017, de 8 de novembre, de contractes del sector públic.  
f) Així mateix, amb anterioritat a dictar-se la proposta de resolució de concessió, FECOCOVA ha acreditat documentalment estar al corrent de les obligacions tributàries davant de la Hisenda estatal, autonòmica i amb la Seguretat Social.  
De la mateixa manera, FECOCOVA ha presentat declaració responsable en els següents termes:  
- que no incorre en cap causa de prohibició per a obtindre la condició de beneficiari de les que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
- que en el cas d'haver rebut altres ajudes, subvencions, ingressos o recursos rebuts per a la mateixa finalitat, provinents de qualsevol administració o ens públic o privat, nacional, de la Unió Europea o d'organismes internacionals, en cap cas la suma de totes supera el cost de l'activitat subvencionada.  
- que compleix amb les altres obligacions que es consideren bàsiques en l'esmentada Llei 38/2003, especialment les previstes en el seu article 14, i en el Reglament de desplegament.  
g) Autoritzar l'IVC en la sol·licitud la consulta d'estar al corrent de les obligacions tributàries davant la Hisenda estatal, l'autonòmica i amb la Seguretat Social, advertint que de denegar expressament el consentiment, haurà d'aportar aleshores la necessària certificació.  
h) Justificar el compliment dels requisits i les condicions, com també la realització de l'activitat i el compliment de la finalitat que determinen la concessió de la subvenció.  
i) Sotmetre's a les actuacions de comprovació que faça l'òrgan que concedeix la subvenció i, també, a qualsevol altra actuació de comprovació i control financer que puguen dur a terme els òrgans de control competents i aportar tota la informació que li siga requerida en l'exercici de les actuacions anteriors.  
j) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
k) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, com també tots els estats comptables i registres específics que siguen exigibles, amb la finalitat de garantir l'exercici adequat de les facultats de comprovació i control.  
l) Presentar tota la documentació relacionada amb la subvenció directa rebuda, també la justificació, a través del Registre electrònic de l'IVC: https://sede.ivc.gva.es/sta/CarpetaPublic/doEvent'APP\_CODE=STA&PAGE\_CODE=CATALOGO&lang=CA  
m) Pel que fa a la subcontractació, de conformitat amb el que preveu l'article 29 de la Llei 38/2003, de 17 de novembre, general de subvencions, la persona beneficiària podrà subcontractar amb tercers l'activitat subvencionada sempre que l'import subcontractat no supere el 50 % de l'import de la subvenció, i en queden excloses les subcontractacions que no aporten valor afegit al desenvolupament de l'activitat, perquè es considera que obeeixen a serveis que es presten amb preus per damunt dels habituals de mercat. A més, hauran de tindre's en compte les limitacions establides en l'apartat 7 d'aquest article, referents a la subcontractació amb determinades persones o entitats vinculades a la persona beneficiària.  
Els justificants que no complisquen aquests paràmetres quedaran exclosos del compte justificatiu i, si és el cas, comportarà la minoració de l'ajuda.  
A més, de conformitat amb el punt 7, lletra d) del mateix article, el beneficiari no podrà concertar en cap cas l'execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies següents:  
  
1a. Que s'obtinga l'autorització expressa prèvia de l'òrgan concedent.  
2a. Que l'import subvencionable no excedisca el cost incorregut per l'entitat vinculada.  
L'acreditació del cost es realitzarà en la justificació en els mateixos termes establits per a l'acreditació de les despeses del beneficiari.  
2. L'incompliment de les obligacions anteriors comportarà la pèrdua del dret al cobrament total o parcial de la subvenció atorgada, i tindrà com a conseqüència la minoració de la subvenció o, si és el cas, el reintegrament de les quantitats percebudes, de conformitat amb el que es disposa en el resolc catorzé d'aquesta resolució.  
Tot això sense perjudici, si escau, de l'exigència de les responsabilitats corresponents d'acord amb la legislació vigent.  
  
  
Onzé. Règim, termini de justificació i control de les subvencions  
1. La justificació es realitzarà mitjançant un compte justificatiu que s'ha de presentar davant de l'IVC en qualsevol data posterior a la publicació d'aquesta resolució i fins al dia 30 de novembre del 2023. Les despeses que no tinguen una relació directa, necessària i inequívoca amb les activitats subvencionades no es tindran en compte a l'efecte de la justificació.  
Les factures o els documents equivalents hauran de portar estampillada la frase «Factura presentada a l'Institut Valencià de Cultura per a l'expedient de subvenció (número d'expedient) en el qual s'ha imputat la quantia de (quantia imputada)».  
El compte justificatiu haurà d'incloure:  
a) Una memòria d'actuació justificativa, relativa al nivell d'execució i satisfacció de les activitats desplegades per la FECOCOVA a les quals es refereix aquesta resolució, acompanyada de la justificació gràfica o documental d'aquestes activitats en suport digital (fullets, programes de mà, webs, cartells, publicacions en revistes, xarxes socials).  
  
b) Aportació d'un informe d'auditoria sotmés a la Llei 22/2015, de 20 de juliol, d'auditoria de comptes, en els termes de l'article 74 del Reglament de la Llei general de subvencions, aprovat mitjançant Reial decret 887/2006, de 21 de juliol, realitzat per un auditor inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes. La despesa d'auditoria tindrà la condició de despesa subvencionable amb el límit màxim del 5 % de l'import de l'ajuda prevista en aquesta resolució. Aquest informe haurà d'anar acompanyat obligatòriament del model de relació de justificants disponible en la pàgina web http://ivc.gva.es/.  
c) Una memòria econòmica abreujada que contindrà un estat representatiu de les despeses ocasionades per la realització de les activitats subvencionades, degudament agrupades i, si escau, les quantitats inicialment pressupostades i les desviacions posteriors. Aquesta memòria haurà d'anar acompanyada obligatòriament del model de fitxa pressupostària disponible en la pàgina web http://ivc.gva.es/.  
2. Així mateix, l'entitat beneficiària haurà d'acreditar, per mitjà de certificat expedit per l'òrgan competent, davant de l'òrgan gestor de la subvenció regulada en aquesta resolució, els punts següents:  
a) Que els fons han sigut destinats a realitzar l'activitat per a la qual es van concedir.  
b) Que la documentació original acreditativa de la despesa realitzada i efectivament pagada és a les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
  
Dotzé. Forma de pagament de la subvenció  
1. El pagament de la subvenció s'efectuarà, amb caràcter general, mitjançant transferència bancària al compte indicat del qual siga titular l'entitat beneficiària, i ha de disposar de la justificació prèvia documental de l'ús que se n'ha fet. A més, el Servei d'Ajudes de l'IVC expedirà un certificat en què conste que s'ha assolit l'objecte de la concessió de la subvenció. L'import de les despeses justificades serà, com a mínim, igual a l'import de la quantitat màxima concedida, i la quantitat que abonarà l'IVC serà com a màxim l'import de les despeses correctament justificades.  
2. No obstant el que disposa l'apartat anterior, i a petició de l'entitat beneficiària, d'acord amb l'article 171.3.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, podrà anticipar-se fins al 30 % de l'import total de la subvenció, de manera immediata des de l'endemà de la publicació al DOGV d'aquesta resolució. A aquest efecte, l'entitat beneficiària podrà presentar la sol·licitud de pagament anticipat a partir de l'endemà de l'acceptació pel Consell d'aquesta ajuda. El pagament anticipat es farà efectiu sempre que l'IVC dispose de fons.  
  
Les quantitats lliurades anticipadament i no justificades hauran de ser reintegrades per mitjà de xec nominatiu conformat o bancari, a nom de l'Institut Valencià de Cultura, amb l'abonament dels corresponents interessos de demora, d'acord amb el que es preveu en els articles 16 i 62.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. Podran fer-se, a més, abonaments a compte, que comportaran la realització de pagaments fraccionats que respondran al ritme d'execució de les activitats programades, abonats per quantia equivalent a la justificació presentada, i sempre que la naturalesa i les característiques de les actuacions permeten aquest fraccionament a l'efecte de pagament, tot això de conformitat amb el que s'estableix en l'article 171, epígrafs 2 i 4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 34.4 de la Llei 38/2003, de 17 de novembre, general de subvencions.  
  
Si es dona el cas que s'ha rebut un pagament anticipat abans de sol·licitar un abonament a compte, els dos procediments són compatibles.  
4. El pagament de la subvenció no es podrà fer mentre el beneficiari no estiga al corrent en el compliment de les seues obligacions tributàries i amb la Hisenda estatal, autonòmica i amb la Seguretat Social. I per a comprovar-ho, l'entitat beneficiària autoritzarà l'IVC perquè obtinga els certificats pertinents per via telemàtica.  
  
Tretzé. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualsevol administració o ens públic o privat nacional, de la Unió Europea o d'organismes internacionals, i concedits per a la mateixa finalitat prevista en aquesta resolució. Aquesta compatibilitat estarà condicionada al fet que l'import de les ajudes, aïlladament o en concurrència amb d'altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol i l'article 168.1.A), apartat c de la Llei 1/2015, de 6 de febrer, de la Generalitat, d'Hisenda, del sector públic instrumental i de subvencions.  
  
  
Catorzé. Minoració, anul·lació i reintegrament de les subvencions  
1. La subvenció es reduirà proporcionalment en cas que la justificació de les despeses no assolisca la quantia atorgada, i també es reduirà quan, havent-se subvencionat una part del cost total de l'activitat, no es justifique l'import total de la despesa que comporta el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'interessat al tràmit d'audiència.  
3. En els casos previstos en l'article 37 de la Llei general de subvencions, els beneficiaris hauran de reintegrar la totalitat o una part de la quantitat percebuda més els interessos de demora corresponents. En aquests casos es procedirà a la incoació de l'expedient corresponent que, amb audiència prèvia a l'interessat, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, com que afecten substancialment la concessió i el lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. L'Institut Valencià de Cultura es reserva el dret a fer les inspeccions tècniques i administratives que considere necessàries a fi de comprovar l'execució correcta de l'actuació subvencionada.  
  
Quinzé. Mètode general de control  
L'Institut Valencià de Cultura exercirà el control administratiu a través de la revisió del compte justificatiu presentat a fi de confirmar l'execució correcta de l'actuació subvencionada.  
A més, el control material es farà mitjançant el seguiment i la inspecció almenys de dues activitats de les programades, a què es faran visites presencials i la realització de les quals es documentarà i es comprovarà mitjançant fotografies, vídeos i altres mitjans de prova en format electrònic que garantisquen l'adequada realització de l'activitat subvencionada. Tot això d'acord amb el que s'estableix en els articles 165.1.j) i 169 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
  
  
Setzé. Règim jurídic aplicable  
Aquesta subvenció es regirà, a més de pel que disposa aquesta resolució, per la Llei 38/2003, de 17 de novembre, general de subvencions, i pel Reglament de la llei esmentada, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, com també pel que estableix la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, i per les altres normes de dret administratiu que hi siguen aplicables.  
  
Dèsset. Efectes  
Aquesta resolució produirà efectes a partir de l'endemà de publicar-se al DOGV.  
Contra aquesta resolució, que posa fi a la via administrativa, de conformitat amb l'article 114.c) de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
  
a) Potestativament, un recurs de reposició davant de la Presidència de l'Institut Valencià de Cultura, en el termini d'un mes comptador des de l'endemà de la publicació d'aquesta resolució, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques. Cal tindre en compte que el recurs contenciós administratiu no es pot simultaniejar amb el recurs potestatiu de reposició.  
b) Directament, un recurs contenciós administratiu davant dels jutjats contenciosos administratius en el termini de dos mesos comptadors des de l'endemà de la publicació d'aquesta resolució al DOGV, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això sense perjudici que els interessats puguen exercir qualsevol altra acció que consideren oportuna.  
  
València, 9 d'agost de 2023.- El president de l'Institut Valencià de Cultura: Vicente José Barrera Simó.  
  
  
  
ANNEX I  
Model de conformitat de la subvenció de concessió directa  
  
(Cal adjuntar a la sol·licitud els documents que s'indiquen en l'apartat 6 de la resolució)  
  
1. IDENTIFICACIÓ DE LA SUBVENCIÓ  
-Anualitat:  
-Òrgan gestor:  
-Import:  
-Títol:  
  
2. ENTITAT BENEFICIÀRIA  
-Nom o raó social (\*):  
-Tipus d'entitat:  
-Sigles:  
-NIF:  
-Adreça:  
-Localitat:  
-Província:  
-Telèfon:  
-Correu electrònic:  
-Pàgina web:  
(\*) El nom ha de coincidir amb el que figura en aquesta resolució.  
  
Dades de la persona representant:  
-Nom:  
-Cognoms:  
-DNI/NIF:  
-Càrrec:  
  
Dades domiciliàries per a notificacions:  
-Adreça:  
-Localitat:  
-Província:  
-Codi postal:  
  
Dades de la persona de contacte si no és la mateixa que la persona sol·licitant:  
-Nom i cognoms:  
-Telèfon:  
-Correu electrònic:  
  
3. DECLARACIÓ RESPONSABLE  
a) D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, autoritze que l'Administració obtinga directament l'acreditació del compliment de les obligacions tributàries i amb la Seguretat Social, com també per a la comprovació directa de les dades d'identitat (DNI) i, si escau, de residència.   
  
Sí No   
  
En cas de no subscriure l'autorització anterior, l'interessat estarà obligat a presentar els documents corresponents juntament amb aquesta conformitat.  
b) Declare que, en vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix aquesta resolució.   
c) Declare que l'entitat que represente no està sotmesa a les prohibicions que s'indiquen en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, i ressalte especialment la de no ser deutora per reintegrament de subvencions.  
d) Declare que totes les dades que figuren en aquest document són veritat i em compromet en nom de l'entitat a destinar l'import de la subvenció que es regula i es concedeix en aquesta resolució a l'objecte previst.   
e) Declare, sota la meua responsabilitat, que els documents que presente són còpia fidel dels originals, els quals seran aportats a requeriment de l'Administració.   
f) Declare, que conec l'obligació de comunicar, en els termes indicats en aquesta resolució, a les persones de qui aporte dades personals al llarg del procediment, especialment en la fase de justificació de la subvenció, que les seues dades es facilitaran a la Vicepresidència primera i Conselleria de Cultura i Esport, com a responsable del tractament, amb la finalitat de gestionar la subvenció concedida.  
  
4. DADES DEL PROJECTE, PROGRAMA O PLA PER AL QUAL ES CONCEDEIX LA SUBVENCIÓ  
-Descripció del projecte:  
-Data d'inici:   
-Data de finalització:   
-Resultats previstos:  
  
Sí No »  
  
Data i signatura de la persona representant de l'entitat.  
  
L'Institut Valencià de Cultura és responsable del tractament de les dades personals que s'inclouen en aquest document i, si és el cas, en els documents adjunts, i les tractarà per a gestionar l'acceptació de l'ajuda concedida.  
Les persones interessades poden exercir sobre les seues dades els drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, segons s'indica en la pàgina següent: http://www.gva.es/va/proc19970.  
Per a més informació, consulteu el registre d'activitat de tractament corresponent que hi ha accessible a la web https://ivc.gva.es/.  
  
  
  
ANNEX II  
Programa d'activitats 2023  
  
1. CONCURS DE COMPOSICIÓ «PACO LLÁCER».  
1.1. OBJECTIUS:  
Fomentar la composició d'obres per a cor, tant infantils com de veus mixtes. Difondre el treball de compositors actuals i, especialment, els valencians.  
1.2. DESTINATARIS:  
Compositors i músics en general.  
1.3. DATES PREVISTES:  
A determinar en maig o juny.  
  
2. TROBADES/ JORNADES / FESTIVALS CORALS.  
2.1. OBJECTIUS:  
Adquirir nou repertori i ampliar el repertori comú. Propiciar la convivència entre els cors.  
2.2. DESTINATARIS:  
Cors de la Comunitat Valenciana i d'altres comunitats.  
2.3. DESENVOLUPAMENT:  
L'activitat es desenvolupa al llarg d'un dia, en què als coristes se'ls distribueix en tres o quatre cors.  
Partint de zero es treballen diferents obres de nou repertori; els assajos parcials i de conjunt els realitzen els directors dels cors i, si és possible, alumnes del curs de direcció. Finalitza la jornada amb un concert en el qual s'interpreten les obres treballades al llarg del dia.  
2.4. DATES PREVISTES:  
Realització al llarg de tot l'any.  
  
3. COR FECOCOVA.  
3.1. OBJECTIUS  
Consolidar una formació coral representativa de tots els cors no professionals de la Comunitat Valenciana.  
Donar a conéixer el moviment coral, i especialment la música coral valenciana.  
3.2. DESTINATARIS:  
Coristes seleccionats pertanyents a agrupacions corals de tota la Comunitat Valenciana. Municipis interessats de la Comunitat.  
3.3. DESENVOLUPAMENT:  
Els assajos es realitzen en caps de setmana en règim d'internat en albergs juvenils. Actuacions, tant a la Comunitat Valenciana com fora.  
  
  
4. DIA VALENCIÀ DEL CANT CORAL.  
4.1. OBJECTIUS:  
Celebrar un acte institucional en el qual s'estrenen les obres premiades en el Concurs de Composició.  
Retre homenatge de respecte i consideració a persones, institucions, etc. que s'hagen distingit pel suport a la música coral.  
4.2. DESTINATARIS:  
Públic en general i cors de la Comunitat.  
4.3. DATES PREVISTES:  
6 de novembre, a la Sala Alfons el Magnànim del Centre Cultural la Beneficència de València.  
  
5. CURS DE DIRECCIÓ CORAL  
5.1. OBJECTIUS:  
Ampliar i perfeccionar els coneixements dels directors de cors. Oferir als directors de cors un marc de referència.  
5.2. DESTINATARIS:  
Directors de cors en actiu, caps de corda, etc.  
Professors i alumnes de conservatoris/Magisteri que desitgen ampliar els seus coneixements de direcció coral.  
5.3. DATES PREVISTES:  
S'ha realitzat els caps de setmana 29 i 30 de gener i 5 i 6 de febrer.  
  
  
6. ACTIVITATS FORMATIVES FECOCOVA 2023  
6.1. Curs de direcció  
Dirigit per Julio Domínguez, director i compositor. Setembre 2023.  
  
Des de l'inici de l'existència de la Federació de Cors, hem organitzat un curs de formació de direcció que sempre ha tingut una gran acceptació. El curs està estructurat en dos caps de setmana, i normalment amb dos nivells diferents: un primer d'introducció per a persones que s'inicien en la direcció, i un segon nivell per a directors que ja tenen una certa experiència. El curs sempre ha estat impartit per directors de primera categoria en l'àmbit nacional. Per a l'edició de 2023 comptarem amb el magisteri de Julio Dominguez, ponent, director i compositor reconegut en l'àmbit estatal.  
6.2. Taller coral per a cors infantils  
Amb Eva Ugalde (Federació Basca) mes de març-abril.  
Formada en el Cor de Dones Kanta Cantemus Koroa, que dirigeix el reconegut director i compositor Javier Busto, és professora de Llenguatge Musical i Cor al Conservatori Professional de Música Francisco Escudero. Des dels inicis com a compositora, ha treballat per a veus blanques. En les seues obres sol utilitzar un llenguatge tonal amb influències del jazz i de la música new age.  
6.3. Taller coral de polifonia renaixentista  
Un viatge per la música antiga valenciana. Dates: mes d'abril 2023.  
Es sabut que els arxius musicals de la Comunitat Valenciana atresoren grans obres de la polifonia, que alguns dels millors músics passaren per aquests terres i que alguns dels més grans cançoners polifònics tingueren a València els seus destinataris. Són moltes les obres del Renaixement i del Barroc programades com a part del repertori de les agrupacions vocals, però realment, sabem com s'interpretava aquesta música- Com era l'ofici d'aquells intèrprets-  
  
Al taller farem un xicotet recorregut per la música antiga, alhora que es treballen les peces, pretén apropar els coralistes i cantants a aquest repertori des d'un altre punt de vista, des dels ulls de l'investigador, de manera que el gaudi d'aquesta música no siga només el purament sonor. En el taller ens agradaria oferir una visió panoràmica de com s'escrivia, com es representaven musicalment els afectes expressats pel text, com eren els seus processos constructius, en quins formats s'ha conservat aquesta música i què ens ha arribat als músics actuals mitjançant les edicions modernes.  
En resum, un taller en el qual el didàctic, l'artístic i l'anecdòtic es donen la mà per a un millor gaudi dels participants amb la música d'autors com ara Ambrosio Cotes (1550-1603), Ginés Pérez (1548-1600) o Juan Bautista Comes (1582- 1643), per esmentar-ne els més destacats.  
  
Director: José Duce, director Coro Amystis. Recent Premi Carles Santos 2022. Taller de cap de setmana compost de 3 sessions de 4 hores, aproximadament.  
6.4. Taller coral amb Javier Busto  
Data: 20-21 de maig 2023. Lloc: Auditori de la Universitat de València del Campus de Burjassot.  
Consisteix a oferir un cap de setmana intensiu, conformat amb un cor específic amb els diferents cantants dels cors federats, que són dirigits pel compositor. D'aquesta forma, durant tres sessions formatives, els participants formen un cor a quatre veus mixtes i preparen un repertori específic compost per cinc o sis obres de l'autor i al llarg de les sessions de dissabte i diumenge, es treballa sota la direcció del compositor, i s'escolta i s'aprén amb les observacions directament de l'autor de les obres.  
Aquest curs es realitzarà amb la col·laboració de la Universitat de València.  
6.5. Presentació del llibre Obras corales de José Ramón Calpe. Diumenge, 26 de febrer.  
José Ramón Calpe és un destacat director de cors i compositor. Ha destacat especialment a fer arranjaments d'obres populars, especialment de música valenciana. L'activitat consisteix en la presentació per part de l'autor del llibre que recull 18 arranjaments corals d'obres populars, amb la finalitat de donar a conéixer aquest treball.  
La Federació regalarà un exemplar per cada coral assistent, amb la finalitat de fer arribar a les nostres corals aquestes obres.  
La Coral Carnevale de Borriana actuarà interpretant algunes d'aquestes peces.  
  
7. TROBADA DE CORS DE LA COMUNITAT VALENCIANA  
a. PRIMERA FASE: PRETROBADES COMARCALS.  
b. SEGONA FASE: TROBADA DE CORS  
  
DATES PREVISTES: 23 d'octubre a València  
8. NADAL AL CARRER  
8.1. OBJECTIUS:  
Celebrar el Nadal interpretant en espais oberts peces representatives de les dates nadalenques.  
Promocionar la música coral.  
8.2. DESTINATARIS:  
Cors de la Comunitat Valenciana. Públic en general.  
8.3. DATES PREVISTES:  
17 de desembre  
  
9. PÀGINA WEB DE FECOCOVA  
9.1. OBJECTIUS:  
Dotar la FECOCOVA d'un mitjà de comunicació ràpid de les seues activitats.  
Facilitar als cors un mitjà de connexió amb altres cors, tant nacionals com estrangers.  
Disposar i oferir als cors comunicació directa amb altres federacions nacionals, internacionals, bases de dates de partitures, etc.  
9.2. DESTINATARIS:  
Directes: cors federats.  
Indirectes: cors en general, federacions, organismes i associacions musicals, etc.